[pic] | KOMISIA EURÓPSKYCH SPOLOČENSTIEV | Brusel, 12.7.2006 KOM(2006)375 v konečnom znení 2003/0256(COD)2003/0257(COD) OZNÁMENIE KOMISIE EURÓPSKEMU PARLAMENTU podľa článku 251 odsek 2 druhý pododsek Zmluvy o ES o spoločnom stanovisku Rady k prijatiu nariadenia Európskeho parlamentu a Rady o systéme registrácie, hodnotenia, schvaľovania a obmedzovania chemických látok (REACH), založenia Európskej chemickej agentúry, ako aj zmeny a doplnenia smernice 1999/45/ES, a smernice Európskeho parlamentu a Rady, ktorou sa mení a dopĺňa smernica Rady 67/548/EHS, s cieľom upraviť ju podľa nariadenia (ES) č. .../2006 (REACH) {SEK(2006)924} 2003/0256(COD)2003/0257(COD) OZNÁMENIE KOMISIE EURÓPSKEMU PARLAMENTU podľa článku 251 odsek 2 druhý pododsek Zmluvy o ES o spoločnom stanovisku Rady k prijatiu nariadenia Európskeho parlamentu a Rady o systéme registrácie, hodnotenia, schvaľovania a obmedzovania chemických látok (REACH), založenia Európskej chemickej agentúry, ako aj zmeny a doplnenia smernice 1999/45/ES, a smernice Európskeho parlamentu a Rady, ktorou sa mení a dopĺňa smernica Rady 67/548/EHS, s cieľom upraviť ju podľa nariadenia (ES) č. .../2006 (REACH) 1. POSTUP V súlade s postupom spolurozhodovania podľa článku 95 Zmluvy o ES sa návrh KOM(2003)644 konečné znenie[1] zaslal Európskemu parlamentu a Rade 3. novembra 2003. Európske hospodársky a sociálny výbor predložil svoje stanovisko 31.3.2004[2]. Výbor regiónov predložil svoje stanovisko 23.2.2005[3]. Európsky parlament vyjadril svoje stanovisko v prvom čítaní na zasadnutí 17.11.2005. Rada dosiahla jednomyseľnú politickú dohodu o spoločnej pozícii 13.12.2005. Rada formálne prijala spoločnú pozíciu 27.6.2006. 2. ÚČEL NARIADENIA A SMERNICE Cieľom nariadenia o REACH je zabezpečiť vysokú úroveň ochrany zdravia a životného prostredia, ako aj voľný obeh látok na vnútornom trhu popri zvýšení konkurencieschopnosti a inovácie. Cieľom smernice je zmeniť a doplniť 67/548/EHS v súlade so zmenami súčasného režimu riadenia chemických látok zavedeného nariadením o REACH. 3. PRIPOMIENKY KOMISIE 3.1. Všeobecné pripomienky Bezprostredne pred prijatím nariadenia o REACH v prvom čítaní oznámila Komisia Parlamentu, že by mohla v celom rozsahu, čiastočne alebo v zásade prijať 169 zmien a doplnení zo 430 zmien a doplnení navrhovaných Parlamentom v prvom čítaní[4]. Vzhľadom na tesný časový harmonogram politickej dohody nemohla Komisia formálne zmeniť a doplniť svoj návrh na základe prvého čítania. Komisia však informovala Radu o svojej pozícii s ohľadom na zmeny a doplnenia Európskeho parlamentu a požiadala Radu, aby v priebehu rozhodovania[5] brala do úvahy zmeny a doplnenia Parlamentu. V uvedenom štádiu sa zaviedlo niekoľko zmien, ktoré verne odzrkadľujú pozíciu Parlamentu. Rada sa 13. decembra 2005 jednomyseľne zhodla na svojej politickej dohode týkajúcej sa oboch legislatívnych nástrojov. Stalo sa tak po dvoch rokoch intenzívnych rokovaní o širokej škále záležitostí týkajúcich sa rozsahu, registrácie, najmä otázky nízkych objemov, látok vo výrobkoch, spoločného využívania údajov, hodnotenia vrátane posilnenej úlohy pre navrhovanú novú chemickú agentúru, schvaľovania a obmedzovania nebezpečných látok. Posledná a najzložitejšia záležitosť, ktorú mala Rada vyriešiť, sa týkala aspektov schvaľovania látok vzbudzujúcich veľké znepokojenie a ich substitúcie. Všetky členské štáty a Komisia nakoniec podporili a prijali konečný, s kompromismi vypracovaný návrh, ktorým sa vytvára spravodlivá rovnováha medzi tými, ktorí sa znepokojujú kvôli potrebe poskytnúť väčšiu podporu substitúcii nebezpečných látok, a tými, ktorí sa znepokojujú kvôli vplyvu na konkurencieschopnosť a investovanie v Európe. Dva z hlavných prvkov kompromisu boli: i) žiadosti o schválenie by mali vždy zahŕňať analýzu možných alternatív vykonanú registrujúcim a ii) v prípade látok vzbudzujúcich veľké znepokojenie, pre ktoré súčasnými metódami nie je možné určiť bezpečné prahy, by sa na základe práce na projektoch vykonávania nariadenia o REACH mali tieto metódy preskúmať do 12 mesiacov po nadobudnutí účinnosti uvádzaného nariadenia[6]. Celkovo asi 90 % zmien a doplnení navrhovaných Európskym parlamentom, pokiaľ ide o nariadenie REACH, ktoré by Komisia mohla prijať v celom rozsahu, čiastočne alebo v zásade, boli zahrnuté do spoločnej pozície, pričom sa použilo identické alebo podobné znenie. Politická dohoda okrem toho zahŕňa 43 zmien a doplnení, o ktorých Komisia nevyhlásila, že sú prijateľné. Okrem toho sa do nej takisto zahrnulo 38 zmien a doplnení vrátane 7 týkajúcich sa perzistentných organických znečisťujúcich látok, v prípade ktorých sa Komisia zdržala vyjadrenia svojej pozície. Kompromisný balík týkajúci sa registrácie a predregistrácie, ktorého všetky aspekty môže Komisia podporiť, bol kľúčovým pre zmeny a doplnenia Parlamentu. Zo 47 zmien a doplnení, z ktorých balík pozostáva, sa do spoločnej pozície zahrnulo v celom rozsahu, čiastočne alebo v zásade 37. Parlament prijal ďalšie kompromisné balíky, z ktorých 96 zmien a doplnení sa zhrnulo do spoločnej pozície. Komisia víta prijatie spoločnej pozície 27 júna 2006 reagujúcej na ciele vytýčené pre dohodu, ktorá bude konzistentná s lisabonskými cieľmi týkajúcimi sa konkurencieschopnosti európskeho priemyslu a podpory inovácie a prostredníctvom ktorej sa dosiahne citeľné zlepšenie zdravia a životného prostredia európskych občanov. Domnieva sa, že hlavné ciele jej návrhu o REACH[7] sú v spoločnej pozícii zaistené, a preto plne podporuje spoločnú pozíciu, ako sa uviedlo na mimoriadnom zasadaní Rady 13. decembra 2005. Ako súčasť politickej dohody o spoločnej pozícii Komisia a členské štáty urobili viacero dôležitých vyhlásení. V súlade s dôležitosťou fungovania Európskej chemickej agentúry a potrebou, aby sa stala plne funkčnou pred realizáciou kritických postupov REACH, Rada a Komisia urobili spoločné vyhlásenie o akciách nevyhnutných pre založenie agentúry (v prílohe I). V tejto súvislosti využíva Komisia príležitosť zdôrazniť potrebu primeraného rozpočtového ustanovenia na pokrytie zvýšených nákladov agentúry vyplývajúcich najmä z jej podstatne zvýšených právomocí a zodpovedností, ako aj rozhodnutia Európskej rady umiestniť agentúru v Helsinkách; je potrebné pripomenúť, že v prvých troch rokoch bude mať agentúra malý príjem z poplatkov, a preto, aby mohla účinne fungovať, sa bude musieť spoliehať na dotácie EÚ. Komisia poskytne príslušné finančné údaje inštitúcii zodpovednej za rozpočet. Komisia urobila vyhlásenia aj o špeciálnych prípravkoch (vrátane zliatin), voľnom pohybe (článok 127 ods. 2 nariadenia) a článku 56 písm. f) nariadenia (v prílohe II). Okrem toho urobili Dánsko a Švédsko dve vyhlásenia, ktoré, pokiaľ ide o schvaľovanie, urobili spolu s Luxemburskom, a pokiaľ ide o článok 2 ods. 2 nariadenia, spolu s Nemeckom. Poľsko a Írsko urobili spoločné vyhlásenie o schvaľovaní, Poľsko jedno o vplyve REACH na konkurencieschopnosť a Nemecko urobilo vyhlásenia o príjmoch, ktoré by členské štáty mohli získať z poplatkov, a o potrebe všeobecnej diskusie o imunitách európskych agentúr. 3.2. Podrobné pripomienky (REACH) 3.2.1. Zmeny a doplnenia Parlamentu prijaté Komisiou a v plnom rozsahu, čiastočne alebo v zásade zapracované do spoločnej pozície 3.2.1.1. Zmeny a doplnenia Parlamentu prijaté Komisiou a v plnom rozsahu Týkajúce sa odôvodnení: Pozmeňujúcim a doplňujúcim návrhom 4 sa zdôrazňuje celosvetový cieľ týkajúci sa používania chemikálií, a to neničiť ľudské zdravie a životné prostredie, a v zásade sa tento návrh zahrnul do odôvodnenia 4. Pozmeňujúcim a doplňujúcim návrhom 8 sa vyjasňuje účel schvaľovania a v zásade sa tento návrh zahrnul do odôvodnenia 12. Pozmeňujúcim a doplňujúcim návrhom 10 sa vysvetľuje, že informácie o vykonávaní by mali byť ľahko dostupné, najmä aby pomohli MSP, a v zásade sa tento návrh zahrnul do odôvodnení 20 a 35. Pozmeňujúcim a doplňujúcim návrhom 14 sa vyjasňuje, že agentúra závislá od príslušných orgánov členských štátov by mala zabezpečiť, aby sa látky posudzovali, a v zásade sa tento návrh zahrnul do odôvodnenia 16. Pozmeňujúcimi a doplňujúcimi návrhmi 16 sa zdôrazňuje, že by agentúra mala podporovať široký medzinárodný konsenzus, pokiaľ ide o reguláciu chemických látok, a mala by vziať do úvahy existujúce a vznikajúce medzinárodné normy a v zásade sa tento návrh zahrnul do odôvodnení 6, 43 a 97. Pozmeňujúci a doplňujúci návrh 19 , ktorým sa dáva do súladu odôvodnenie k látkam vo výrobkoch s jasnejšími a cielenejšími ustanoveniami normatívneho textu, sa v zásade zahrnul do odôvodnení, časť vzťahujúca sa na schvaľovanie podľa hodnotenia trvalo udržateľného dosahu (ďalej len „SIA“) sa nezahrnula. Pozmeňujúci a doplňujúci návrh 26, ktorým sa zdôrazňuje dôležitosť výmeny informácií a poskytovanie primeranej kompenzácie v priemyselných odvetviach, sa v celom rozsahu zahrnul ako odôvodnenie 47. Pozmeňujúci a doplňujúci návrh 39 sa vzťahuje na ustanovenie priebežného akčného plánu Spoločenstva na hodnotenie látok a v zásade sa zahrnul do odôvodnenia 60. Pozmeňujúcim a doplňujúcim návrhom 40 sa vyjasňuje, že rozhodnutia sa prijímajú dohodou v rámci výboru členského štátu agentúry, a tento návrh sa v celom rozsahu zahrnul ako odôvodnenie 61. Pozmeňujúci a doplňujúci návrh 41 zdôrazňujúci citlivé skupiny obyvateľstva, na ktoré sa musí brať ohľad pri ochrane ľudského zdravia, sa v zásade zahrnul do odôvodnenia 63, časť týkajúca sa neschválenia látky v prípade, že existuje náhradná látka, sa neprevzala. V pozmeňujúcom a doplňujúcom návrhu 50 sa uvádza, že pre širokú škálu látok sa môže vykonať zosúladená klasifikácia a označovanie, a v zásade sa tento návrh zahrnul do odôvodnenia 103. Pozmeňujúci a doplňujúci návrh 53 oznamujúci uplatniteľnosť Aarhuského dohovoru, pokiaľ ide o prístup k informáciám, sa v zásade zahrnul do odôvodnenia 105, časť, podľa ktorej sú informácie prístupné v jazykoch členských štátov sa neprevzala. Týkajúce sa normatívneho textu: Pozmeňujúce a doplňujúce návrhy 63 a 64 sa v zásade zahrnuli do spoločnej pozície prostredníctvom ustanovení o zníženej sadzbe poplatkov pre malé a stredné podniky (MSP) vo všetkých prípadoch (článok 73 ods. 3), národných poradenských centrách (článok 123) a agentúre poskytujúcej poradenstvo a nástroje, najmä na pomoc MSP [článok 76 ods. 2 písm. f)]. Pozmeňujúce a doplňujúce návrhy 74 a 983 , v prípade ktorých sa Komisia zdržala vyjadrenia svojej pozície, sa zahrnuli do spoločnej pozície stanovením toho, že výskum a ďalší vývoj sa týka látky „samotnej, v prípravkoch alebo vo výrobkoch“ . Pozmeňujúci a doplňujúci návrh 79 , v ktorom sa stanovuje definícia MSP, ako navrhla Komisia v oznámení týkajúcom sa tejto záležitosti, sa zahrnul. Pozmeňujúci a doplňujúci návrh 81 sa prostredníctvom odkazu, v článku 2 ods. 9 spoločnej pozície, na určité hlavy, ktoré sa neuplatňujú na polyméry, v zásade zahrnul. Pozmeňujúcim a doplňujúcim návrhom 117 sa opravuje redakčná chyba v súvislosti s článkom 27 ods. 8 a tento návrh sa do spoločnej pozície zahrnul v plnom rozsahu. Pozmeňujúci a doplňujúci návrh 119 , ktorým sa opravuje redakčná chyba v súvislosti s článkom 27 ods. 8, sa takisto zahrnul do spoločnej pozície v plnom rozsahu. Pozmeňujúci a doplňujúci návrh 125 , ktorým sa vypúšťa odsek 4 článku 23, sa do spoločnej pozície zahrnul v plnom rozsahu. Pozmeňujúci a doplňujúci návrh 128 , ktorým sa ruší obmedzenie týkajúce sa stavovcov, sa v zásade zahrnul do spoločnej pozície. Pozmeňujúci a doplňujúci návrh 148 sa do spoločnej pozície zahrnul v plnom rozsahu. Pozmeňujúci a doplňujúci návrh 258 vzťahujúci sa na úlohu výboru členského štátu agentúry pri hodnotení sa takisto čiastočne prevzal do spoločnej pozície. Pozmeňujúci a doplňujúci návrh 291 sa vzťahuje na Fínsko, keďže sa agentúra má zriadiť v Helsinkách. Pozmeňujúcim a doplňujúcim návrhom 317 sa opravuje odkaz v návrhu Komisie a tento návrh sa v plnom rozsahu zahrnul do spoločnej pozície. Pozmeňujúci a doplňujúci návrh 324 , ktorým sa vynímajú rudy a z nich odvodené koncentráty z registračnej povinnosti, ak nie sú chemicky modifikované, sa v plnom rozsahu zahrnul do spoločnej pozície. Pozmeňujúci a doplňujúci návrh 367 , ktorým sa umožňuje tretím stranám, aby zastupovali registrujúcich sa v procese predregistrácie, sa v zásade prevzal do spoločnej pozície v článku 4. Pozmeňujúce a doplňujúce návrhy 369 rev , ktorými sa stanovuje jedna predregistračná lehota po 18 mesiacoch, sa v zásade prevzali do spoločnej pozície v článku 28 ods. 2. Pozmeňujúci a doplňujúci návrh 371 o uverejňovaní zoznamu látok po predregistrácii sa v zásade zahrnul do spoločnej pozície. Pozmeňujúci a doplňujúci návrh 372 , ktorým sa mení definícia postupne zavádzanej látky, sa v plnom rozsahu prevzal do spoločnej pozície. Pozmeňujúci a doplňujúci návrh 373 , ktorým sa vyžaduje registrácia možných PBT a vPvB, ak sú vyrábané alebo dovážané v množstve 100 alebo viac ton ročne vo forme látok, ktoré sú klasifikované ako N: R50-53, sa v plnom rozsahu prevzal do spoločnej pozície. Pozmeňujúci a doplňujúci návrh 375 , ktorým sa obmedzuje požiadavka SLP na nové laboratórne testy na stavovcoch, sa čiastočne prevzal do spoločnej pozície v článku 13 ods. 3. Pozmeňujúci a doplňujúci návrh 376 určujúci scenáre vystavenia sa v zásade prevzal do spoločnej pozície. Pozmeňujúci a doplňujúci návrh 377 určujúci kategórie použitia a vystavenia sa v zásade prevzal do spoločnej pozície. Pozmeňujúci a doplňujúci návrh 378 prijatý s pozmeňujúcim a doplňujúcim návrhom 160 , ktorým sa vyžadujú opisy rizika a súvisiacich kategórií použitia a vystavenia, ako aj príslušné scenáre vystavenia, ktoré sa majú pripojiť ku karte bezpečnostných údajov, sa v zásade prevzal do spoločnej pozície v článku 31 ods. 7 prostredníctvom prílohy I. Pozmeňujúci a doplňujúci návrh 380 vyžadujúci zahrnutie informácií o kategóriách použitia a vystavenia do technickej dokumentácie sa v zásade prevzal do spoločnej pozície v článku 10 písm. a) bode (iii). Pozmeňujúcim a doplňujúcim návrhom 381 sa vyžaduje potvrdenie skutočnosti, že registrujúci predkladajúci študijné zhrnutia alebo rozsiahle študijné zhrnutia, je vlastníkom príslušných štúdií, alebo má povolenie k ich prístupu. Uvedený návrh sa v zásade prevzal do spoločnej pozície. Pozmeňujúcim a doplňujúcim návrhom 382 , ktorým sa vyžaduje spoločné predkladanie údajov viacerými registrujúcimi s vynechaných údajmi, ktoré je potrebné zdôvodniť, a ktorým sa umožňuje zastupovanie treťou stranou, sa vyžaduje od agentúry stanovenie usmernení na uľahčenie tohto procesu a od každého registrujúceho sa vyžaduje zaplatenie pomerného poplatku; tento návrh sa v zásade zahrnul do spoločnej pozície v článkoch 11, 4, 76 ods. 2 písm. f) a článku 73. Pozmeňujúci a doplňujúci návrh 386 , ktorým sa menia požiadavky na výskum a vývoj orientovaný na výrobok a postup, sa čiastočne prevzal do spoločnej pozície. Pozmeňujúcim a doplňujúcim návrhom 387 sa určujú podrobnosti znížených požiadaviek na registráciu neuprednostňovaných látok vyrábaných v množstve 1 – 10 ton a zvýšených požiadaviek na uprednostňované látky v tej istej kategórii. Tento návrh sa čiastočne prevzal do spoločnej pozície. Pozmeňujúcim a doplňujúcim návrhom 395 sa určuje, že v prípade látky v množstve 1 – 10 ton potenciálne perzistentnej, bioakumulatívnej a jedovatej alebo veľmi perzistentnej a veľmi bioakumulatívnej by sa mali vykonať ďalšie vhodné environmentálne skúšky, ak sa neuviedli ani neodporučili príslušné opatrenia na riadenie rizika. Tento návrh sa čiastočne prevzal do spoločnej pozície prostredníctvom príloh III a VII. Pozmeňujúce a doplňujúce návrhy 65/ 462rev/ 463rev/ 464rev/ 465rev sa čiastočne zahrnuli do článku 2 spoločnej pozície, v ktorom sa spája rad výnimiek z nariadenia. Týkajúce sa príloh Pozmeňujúci a doplňujúci návrh 327 sa prevzal do spoločnej pozície v usmernení k prílohe IV s vyhlásením, že „ V každom uskutočniteľnom prípade by sa registrácie mali predkladať spoločne “. Pozmeňujúci a doplňujúci návrh 388 , ktorým sa stanovujú kritériá registrácie látok v množstve 1 – 10 ton v prílohe 1b so všetkými informáciami prílohy V, sa v zásade prevzal do spoločnej pozície v prílohe III. Pozmeňujúci a doplňujúci návrh 389 , ktorým sa od Komisie vyžaduje prijatie kritérií na uľahčenie používania kritérií upustenia v prílohe IX do 18 mesiacov, sa v zásade prevzal do spoločnej pozície. V prílohe IV sú pre látky zahrnuté informácie o kategóriách vystavenia, ako sa navrhuje v pozmeňujúcom a doplňujúcom návrhu 413 . Zmeny a upresnenia požiadaviek na testovanie v prílohe V stanovené v pozmeňujúcich a doplňujúcich návrhoch 390, 391, 392, 394 a 396 sa do spoločnej pozície zahrnuli čiastočne, v zásade alebo v celom rozsahu. V prílohe VI sa všetky pozmeňujúce a doplňujúce návrhy 397, 398, 399, 400, 401, 402, 403, 404, 405, 406, 407, 408, 409, 410, 411 a 412 zahrnuli do spoločnej pozície čiastočne, v zásade alebo v celom rozsahu. Pozmeňujúcim a doplňujúcim návrhom 322 sa do prílohy II dopĺňa 43 zápisov (vrátane niekoľkých druhov rastlinných olejov, buničiny, železa, kyslíku, technických plynov, terpentínového oleja, vzácnych plynov, zemného plynu, ropy, uhlia atď.) a tento návrh sa čiastočne zahrnul do spoločnej pozície v prílohách IV a V. 3.2.1.2. Zmeny a doplnenia Parlamentu v zásade prijaté Komisiou Týkajúce sa odôvodnení Pozmeňujúci a doplňujúci návrh 11 , ktorým sa zavádza pre výrobcov, dovozcov a následných užívateľov „povinnosť starostlivosti“, sa v zásade a čiastočne zapracoval do článku 1, ktorým sa po zmene a doplnení stanovuje, že chemické látky nesmú mať nepriaznivé účinky na ľudské zdravie a životné prostredie. Pozmeňujúcim a doplňujúcim návrhom 18 sa objasňujú povinnosti registrujúceho a čiastočne sa tento návrh zahrnul do odôvodnenia 21. Týkajúce sa normatívneho textu Pozmeňujúcim a doplňujúcim návrhom 59 prijatým v spojení s pozmeňujúcim a doplňujúcim návrhom 419 , v prípade ktorých sa Komisia zdržala vyjadrenia svojej pozície, sa zdôrazňuje, že ustanovenia musia byť v súlade s medzinárodnými obchodnými dohodami, najmä v rámci WTO, a tento návrh sa v zásade zahrnul do spoločnej pozície v odôvodnení 3. Pozmeňujúcim a doplňujúcim návrhom 67 sa zavádza vo vymedzení prípravkov odkaz na kovové zliatiny ako špeciálne prípravky. Tento návrh sa v zásade zahrnul do spoločnej pozície v prílohe I ods. 0.11. Pozmeňujúci a doplňujúci návrh 68 , ktorým sa zavádza vymedzenie pojmu zliatina, sa v plnom rozsahu zaviedol do spoločnej pozície. Pozmeňujúci a doplňujúci návrh 83 , ktorým sa v prípade recyklovaných látok zavádza výnimka z registrácie, sa v zásade zahrnul do spoločnej pozície v článku 2 ods. 7 písm. d). Pozmeňujúci a doplňujúci návrh 97 , ktorým sa pre registrujúcich ruší požiadavka uvádzať, či sa ich údaje, ktoré sa netýkajú zvierat, môžu spoločne využívať, sa v plnom rozsahu prevzal do spoločnej pozície. Pozmeňujúcim a doplňujúcim návrhom 108 sa vyžaduje preskúmanie a zlepšovanie metód testovania a Európskemu stredisku na overovanie alternatívnych metód (ECVAM) sa určuje osobitná úloha informovať o prípadnom schválení alternatívnej metódy, aby sa táto metóda doplnila do zoznamu metód testovania. Tento návrh sa v zásade zapracoval do spoločnej pozície v článku 13 ods. 2, podľa ktorého sa musia metódy testovania podľa potreby preskúmať, aby sa skúšky na zvieratách zdokonalili, nahradili alebo aby sa znížil ich počet, a podľa ktorého bude mať ECVAM svoju úlohu. Pozmeňujúce a doplňujúce návrhy 116 , 126 a 681 , ktorými sa umožňuje vymenovanie tretej strany na zastupovanie pri všetkých konaniach podľa článku 17 a hlavy III, sa v zásade prevzali do spoločnej pozície v článku 4. Pozmeňujúcim a doplňujúcim návrhom 123 sa zavádza formálna úprava, ktorou sa zohľadnia nové ustanovenia o povinnom zdieľaní všetkých údajov, a tento návrh sa v zásade zapracoval do spoločnej pozície. Pozmeňujúce a doplňujúce návrhy 142 a 147 o uverejňovaní zoznamu látok po predregistrácii a o účastníkoch fóra pre výmenu informácií o látkach (SIEF) usilujúcich sa o dosiahnutie dohody týkajúcej sa výkladu informácií, sa v zásade zahrnuli do spoločnej pozície. Pozmeňujúci a doplňujúci návrh 149 , ktorým sa v článku 28 ods. 1 rušia odkazy týkajúce sa stavovcov, sa v plnom rozsahu prevzal do spoločnej pozície. Pozmeňujúcim a doplňujúcim návrhom 159 sa ruší požiadavka, aby sa karty bezpečnostných údajov museli poskytovať v príslušnom jazyku členského štátu iba v prípade požiadavky následného užívateľa. Tento návrh sa v plnom rozsahu prevzal do článku 31 ods. 5 spoločnej pozície. Pozmeňujúcim a doplňujúcim návrhom 171 sa zohľadňuje posilnená úloha agentúry pri hodnotení dokumentácie. Tento návrh sa v zásade prevzal do spoločnej pozície, podľa ktorej za hodnotenie dokumentácie preberá zodpovednosť agentúra. Podľa pozmeňujúceho a doplňujúceho návrhu 172 nesie agentúre zodpovednosť za hodnotenie dokumentácie. Tento návrh sa v plnom rozsahu prevzal do spoločnej pozície. Pozmeňujúce a doplňujúce návrhy 183 , 184 , 186 , 187 , 190 , 191 , 202 a 742 , v prípade ktorých sa Komisia zdržala vyjadrenia svojej pozície a ktorými sa zohľadňuje zmenená úloha agentúry pri hodnotení dokumentácie, sa takisto v plnom rozsahu prevzali do spoločnej pozície. Pozmeňujúcim a doplňujúcim návrhom 175 sa zohľadňuje zmenená úloha agentúry a skutočnosť, že v prípade všetkých testov na zvieratách sa vyžadujú návrhy testovania. Zmenená úloha agentúry sa prevzala do spoločnej pozície, ale druhá časť sa nezapracovala. Pozmeňujúci a doplňujúci návrh 193 , ktorým sa vyžaduje, aby sa zoznam látok určených na hodnotenie verejne sprístupnil na internetovej stránke agentúry, sa v plnom rozsahu prevzal do spoločnej pozície v článku 43 ods.2. Pozmeňujúci a doplňujúci návrh 205 vzťahujúci sa na akciu podniknutú agentúrou po hodnotení sa čiastočne prevzal do spoločnej pozície. Pozmeňujúci a doplňujúci návrh 211 , podľa ktorého agentúra vyberie jedného z množstva registrujúcich na vykonanie ďalšieho testu, sa v zásade prevzal do spoločnej pozície. Pozmeňujúci a doplňujúci návrh 213 vzťahujúci sa na agentúru uverejňujúcu informácie o vykonaných hodnoteniach na svojej internetovej stránke sa v plnom rozsahu prevzal do spoločnej pozície. Pozmeňujúci a doplňujúci návrh 215 týkajúci sa prílohy obsahujúcej navrhované látky na schvaľovanie sa v zásade prevzal do spoločnej pozície v článku 58 ods. 1 a 10. Pozmeňujúci a doplňujúci návrh 217 , ktorým sa rušia požiadavky na látku vzbudzujúcu rovnaké znepokojenie ako látky majúce vážne a nezvratné účinky na ľudí alebo životné prostredie, sa čiastočne prevzal do spoločnej pozície. Pozmeňujúce a doplňujúce návrhy 221 a 235 , ktorými sa stanovujú obdobia preskúmania nie dlhšie ako 5 rokov pre všetky použitia, sa čiastočne prevzal do spoločnej pozície v článku 59 ods. 8, ktorým sa pre všetky schvaľovania vyžadujú obdobia preskúmania stanovené na základe individuálneho prístupu. Pozmeňujúcim a doplňujúcim návrhom 235 sa vyžaduje, aby schválenia vždy podliehali preskúmaniu, prekladaniu plánov substitúcie a podľa možnosti aj iným podmienkam: Tento návrh sa čiastočne prevzal do spoločnej pozície, keďže predkladanie analýzy alternatív sa stalo povinným, zatiaľ čo predkladanie plánov substitúcie zostalo dobrovoľné. Pozmeňujúci a doplňujúci návrh 259 vzťahujúci sa na úlohu sekretariátu agentúry pri hodnotení sa v plnom rozsahu prevzal do spoločnej pozície. Pozmeňujúci a doplňujúci návrh 265 vzťahujúci sa na transparentnosť štruktúry poplatkov sa prevzal do spoločnej pozície, keďže podľa článku 73 sa poplatky stanovia nariadením Komisie. Pozmeňujúci a doplňujúci návrh 270 , ktorým sa umožňuje predstavenstvu dodatočne sa zísť na žiadosť jednej tretiny jeho členov, sa v plnom rozsahu prevzal do spoločnej pozície v článku 80 ods. 1. Pozmeňujúci a doplňujúci návrh 293 , ktorým sa rozširuje pôsobnosť agentúry v oblasti rozvíjania kontaktov tak, aby zahŕňali organizácie na ochranu zvierat, sa v zásade prevzal do spoločnej pozície. Pozmeňujúcim a doplňujúcim návrhom 297 sa od členských štátov vyžaduje podávanie správ každých päť rokov namiesto každých desiatich rokov a tento návrh sa v plnom rozsahu prevzal do spoločnej pozície. Pozmeňujúci a doplňujúci návrh 299 , ktorým sa z článku 115 vypúšťajú slová „ktoré nie sú dôverné“ a ktorým sa od agentúry vyžaduje uverejňovanie informácií na jej internetovej stránke, sa v plnom rozsahu prevzal do spoločnej pozície. Pozmeňujúci a doplňujúci návrh 301 , ktorým sa vypúšťa veľká časť pracovných postupov vo vzťahu k žiadostiam o ďalšie informácie podľa nariadenia 1049/2001, sa čiastočne prevzal do spoločnej pozície. Pozmeňujúcim a doplňujúcim návrhom 306 sa určuje, že príslušný orgán poskytuje poradenstvo pre MSP týkajúce sa toho, ako majú plniť svoje povinnosti podľa REACH, a uvedený návrh sa v zásade prevzal do článku 123 spoločnej pozície. Pozmeňujúcimi a doplňujúcimi návrhmi 323 a 476 rev , v prípade ktorých sa Komisia zdržala vyjadrenia svojej pozície, sa v prílohe III ruší vyžadovanie registrácie, pokiaľ ide o nerasty a rudy, ak sú nebezpečné alebo chemicky modifikované, a tento návrh sa čiastočne prevzal do spoločnej pozície. 3.2.1.3. Zmeny a doplnenia Parlamentu v zásade a čiastočne prijaté Komisiou Pozmeňujúci a doplňujúci návrh 88 prijatý v spojení s pozmeňujúcim a doplňujúcim návrhom 357, v prípade ktorých sa Komisia zdržala vyjadrenia svojej pozície, týkajúci sa látok vo výrobkoch sa v zásade a čiastočne prevzal do spoločnej pozície. Tým istým pozmeňujúcim a doplňujúcim návrhom sa udeľuje výnimka z registrácie látkam, ktoré sú prísadami tabakových výrobkov, pokiaľ sa uvoľňujú z výrobku, a nahradzuje požiadavka oznámiť agentúre látku, ktorá sa z výrobku uvoľnila neúmyselne, požiadavkou oznámiť agentúre látky vzbudzujúce veľké znepokojenie. Druhá časť sa v zásade prevzala do spoločnej pozície v článku 7 ods. 2 a 3, pričom sa prvá časť neprijala. Pozmeňujúci a doplňujúci návrh 89 , ktorým sa dopĺňajú výrobcovia prípravkov a výrobkov z 3. krajín k tým, ktorým sa umožňuje poveriť jediného zástupcu, sa v plnom rozsahu prevzal do spoločnej pozície. Pozmeňujúci a doplňujúci návrh 104 , ktorým sa od agentúry vyžaduje stanovenie termínu predloženia informácií vyžadovaných v prípade, že množstvo látky dosiahne ďalší hmotnostný prah, sa v zásade prevzal do spoločnej pozície. Pozmeňujúcim a doplňujúcim návrhom 131 prijatým spolu s pozmeňujúcim a doplňujúcim návrhom 384 sa vypúšťajú ustanovenia v článku 24 ods. 5 a tento návrh sa čiastočne prevzal do spoločnej pozície. Pozmeňujúci a doplňujúci návrh 132 , ktorým sa umožňuje zástupcovi tretej strany, aby bol menovaný na účely predregistrácie, sa v zásade prevzal do spoločnej pozície v článku 4. Pozmeňujúci a doplňujúci návrh 157 , ktorým sa vyžadujú karty bezpečnostných údajov pre PBT a vPvB, sa v plnom rozsahu prevzal do spoločnej pozície, v článku 31 ods. 1 písm. b) a ods. 3 písm. b), predmetom zmien a doplnení 158 a 161 v článku 31 ods. 8 sa stala aj zmena zabezpečujúca bezplatnosť karty bezpečnostných údajov. Časť vzťahujúca sa na kartu bezpečnostných údajov pre látky karcinogénne, mutagénne alebo poškodzujúce reprodukciu bola už predmetom návrhu Komisie. Časť vzťahujúca sa na kartu bezpečnostných údajov pre látky vzbudzujúce rovnaký stupeň znepokojenia sa neprevzala do spoločnej pozície, kartu bezpečnostných údajov však možno vyžadovať v každom prípade, pokiaľ sa látky môžu klasifikovať ako nebezpečné. Pozmeňujúci a doplňujúci návrh 158 , ktorým sa stanovuje požiadavka bezplatnosti karty bezpečnostných údajov, sa v plnom rozsahu prevzal do spoločnej pozície. Pozmeňujúci a doplňujúci návrh 161 , prijatý s pozmeňujúcim a doplňujúcim návrhom 710 , týkajúci sa zmeny podmienok v prípade, že sa karta bezpečnostných údajov musí aktualizovať, sa čiastočne prevzal do spoločnej pozície. Pozmeňujúci a doplňujúci návrh 163 , ktorým sa dopĺňajú distributéri medzi tých, ktorí by mali podávať informácie v rámci dodávateľského reťazca o látkach nevyžadujúcich kartu bezpečnostných údajov, ktorým sa zabezpečuje bezplatnosť týchto informácií a zmena podmienok v prípade, že sa takéto informácie vyžadovali, sa čiastočne prevzal do spoločnej pozície. Pozmeňujúcim a doplňujúcim návrhom 180 sa vyžaduje stanovenie termínu nepresahujúceho 6 mesiacov pre žiadosti o informácie v rámci kontroly súladu a odobratie registračného čísla, ak sa uvedená podmienka nesplnila. Časť vzťahujúca sa na stanovenie termínu sa v zásade prevzala do spoločnej pozície v článku 40 ods. 4, pričom druhá časť sa nezapracovala. Pozmeňujúcim a doplňujúcim návrhom 181 sa od agentúry vyžaduje vypracovanie ročného plánu pre registráciu dokumentácie a zabezpečenie toho, aby sa aspoň 5 % dokumentácie preskúmalo. Časť týkajúca sa preskúmania 5 % dokumentácie sa prevzala do spoločnej pozície v článku 40 ods. 5. Pozmeňujúci a doplňujúci návrh 185 , ktorým sa v článku 42 ods. 2 menia členské štáty na agentúru sa v plnom rozsahu prevzal do spoločnej pozície. Pozmeňujúcimi a doplňujúcimi návrhmi 192 a 420 , v prípade ktorých sa Komisia zdržala vyjadrenia svojej pozície, sa dopĺňa požiadavka na určovanie priorít v rámci hodnotenia látok, ktoré by malo byť založené na systéme hodnotenia rizika vychádzajúcom zo vzťahu medzi dávkou a účinkom, a vypúšťa požiadavka, aby členské štáty použili uvedené kritériá vo svojich vnútroštátnych pracovných plánoch. Prvá časť pozmeňujúceho a doplňujúceho návrhu sa nezahrnula, zatiaľ čo sa druhá časť prevzala do spoločnej pozície ako časť posilňujúca úlohu agentúry vo všeobecnosti. Pozmeňujúcimi a doplňujúcimi návrhmi 195 a 739 , v prípade ktorých sa Komisia zdržala vyjadrenia svojej pozície, sa od agentúry vyžaduje vytvorenie pracovného plánu Spoločenstva na základe kritérií stanovených v článku 43a a predloženie plánu členským štátom. Členské štáty môžu predložiť svoje pripomienky k plánu alebo navrhnúť ďalšie látky na zaradenie do plánu. Agentúra je zodpovedná za hodnotenie, pričom využije vnútroštátne orgány navrhnuté členskými štátmi. Skutočnosť, že agentúra je zodpovedná za hodnotenie látok, vypracúvanie pracovného plánu, jeho predkladanie členským štátom a že členské štáty pripomienkujú a navrhujú ďalšie látky, sa v plnom rozsahu prevzala do spoločnej pozície v článkoch 43 a 44. Pozmeňujúcim a doplňujúcim návrhom 196 sa ustanovujú zmeny vzťahujúce sa na pracovný plán Spoločenstva a zodpovednosť agentúry. Tento návrh sa čiastočne prevzal do spoločnej pozície. Pozmeňujúcim a doplňujúcim návrhom 197 sa ustanovujú zmeny vzťahujúce sa na pracovný plán Spoločenstva, pokiaľ ide o pripomienky členských štátov k návrhu agentúry. Tento návrh sa v zásade prevzal do spoločnej pozície v článku 43 ods. 2. Pozmeňujúcim a doplňujúcim návrhom 199 sa ustanovujú zmeny vzťahujúce sa na termín, kedy agentúra zverejní na svojej internetovej stránke definitívny pracovný plán, vzhľadom na zmenené zodpovednosti. Tento návrh sa v plnom rozsahu prevzal do spoločnej pozície v článku 43 ods. 2. Pozmeňujúci a doplňujúci návrh 201 , ktorým sa členským štátom umožňuje oznamovať agentúre látky, v prípade ktorých majú podozrenie, že predstavujú riziko pre zdravie alebo životné prostredie, a agentúre začleniť ich v odôvodnených prípadoch do plánu, sa v zásade prevzal do spoločnej pozície v článku 44 ods. 5. Pozmeňujúci a doplňujúci návrh 203 vzťahujúci sa na vnútroštátne orgány, ktorý Komisia v zásade prijala, sa čiastočne prevzal do spoločnej pozície v článku 44 ods. 1. Pozmeňujúce a doplňujúce návrhy 207, 208 a 209 týkajúce sa zmien v postupe odsúhlasovania s cieľom zohľadniť zodpovednosť agentúry pri hodnotení, sa v plnom rozsahu prevzali do spoločnej pozície. Pozmeňujúce a doplňujúce návrhy 236 a 359 , v prípade ktorých sa Komisia zdržala vyjadrenia svojej pozície a ktorými sa následne mení pozmeňujúci a doplňujúci návrh 235 , sa čiastočne prevzali do spoločnej pozície. Pozmeňujúci a doplňujúci návrh 285 , ktorým sa uskutočňujú zmeny s cieľom zvýšiť nezávislosť členov výboru agentúry, sa čiastočne a v zásade prevzal do spoločnej pozície v článkoch 84 a 85. Pozmeňujúcim a doplňujúcim návrhom 294 sa uvádza, že vnútorné rokovacie poriadky agentúry a dokumenty týkajúce sa postupu schvaľovania sa uverejnia na internete, a tento návrh sa čiastočne a v zásade prevzal v článku 63. Pozmeňujúcim a doplňujúcim návrhom 320 sa do bodu 1.4.1 prílohy I dopĺňa definícia tzv. citlivých skupín obyvateľstva a množstvo ďalších faktorov, ktoré sa majú zohľadniť pri určovaní odvodenej úrovne bez účinku (DNEL). Prvá časť sa prevzala do spoločnej pozície. 3.2.2. Pozmeňujúce a doplňujúce návrhy prijaté Komisiou v celom rozsahu, čiastočne alebo v zásade, ale nezapracované do spoločnej pozície Týkajúce sa odôvodnení: Komisia vyhlásila, že by v zásade mohla prijať pozmeňujúce a doplňujúce návrhy 34 a 36 , ktoré nie sú zahrnuté vo spoločnej pozície. Týkajúce sa normatívneho textu: Pozmeňujúci a doplňujúci návrh 60 , ktorým sa obmedzuje zodpovednosť výrobcov, dovozcov a následných užívateľov za používanie látky za normálnych alebo predvídateľných podmienok, by Komisia mohla v zásade prijať. Komisia vyhlásila, že by pozmeňujúci a doplňujúci návrh 76 , ktorým sa špecifikuje, že „ nepodporované použitia “ zo strany následných užívateľov musia dodávatelia odôvodniť na základe vedecky podložených argumentov proti bezpečnosti takého použitia, bol v zásade a čiastočne prijateľný. Komisia sa však domnieva, že by bolo vhodnejšie použiť termín „neodporúčané použitia“, ktorý sa už používa v STR a prílohe VI, oddiele 3.7. Komisia vyhlásila, že by v zásade mohla prijať pozmeňujúce a doplňujúce návrhy 78 , 105 a 611 , v prípade ktorých sa Komisia zdržala vyjadrenia svojej pozície a ktorými sa zavádza myšlienka, že hmotnosť by sa mala vypočítavať (s výnimkou nových látok, a ak nie je uvedené inak) na základe priemeru za tri po sebe nasledujúce kalendárne roky, počas ktorých výrobca látku skutočne vyrábal. Tento pozmeňujúci a doplňujúci návrh sa nezahrnul do spoločnej pozície. Pozmeňujúcim a doplňujúcim návrhom 139 sa ustanovuje „ zoznam spôsobov použitia ... [s úmyslom podporiť] prostredníctvom registrácie “, ktorý má agentúra uverejniť po predregistrácii. Komisia vyhlásila, že by v zásade mohla prijať tento pozmeňujúci a doplňujúci návrh pod podmienkou, že takéto informácie budú len predbežné a že dodávatelia budú mať pri registrácii možnosť výberu, ale tento návrh sa nezahrnul do spoločnej pozície. Cieľom pozmeňujúceho a doplňujúceho návrhu 140 je zabrániť opakovaniu testovania na zvieratách zabezpečením toho, že sa informácie získané z pokusov na zvieratách sa okamžite postúpia agentúre. Komisia vyhlásila, že by v zásade mohla prijať tento pozmeňujúci a doplňujúci návrh. Pozmeňujúcim a doplňujúcim návrhom 176 sa v prípade všetkých návrhov testovania vyžaduje 90 dňové verejné pripomienkovacie obdobie. Komisia vyhlásila, že by v zásade mohla prijať tento pozmeňujúci a doplňujúci návrh pod podmienkou, že konzultácia sa obmedzí na pripomienky o dostupnosti údajov, na základe ktorých sa testovanie na zvieratách stane zbytočným, a že časový rámec pre danú látku alebo príbuznú látku bude primeraný. Pozmeňujúcim a doplňujúcim návrhom 198 sa vypúšťa postup stanovený pre prípad, keď 2 alebo viaceré členské štáty začlenili látky do svojich návrhov pracovných plánov. Komisia vyhlásila, že by čiastočne a v zásade mohla prijať tento pozmeňujúci a doplňujúci návrh. Komisia vyhlásila, že by čiastočne a v zásade mohla prijať pozmeňujúci a doplňujúci návrh 200 , ktorým sa vypúšťa požiadavka, aby príslušné orgány hodnotili látky zahrnuté do ich plánov. Komisia vyhlásila, že by v plnom rozsahu mohla prijať pozmeňujúci a doplňujúci návrh 273 , ktorým sa vyžaduje, aby výkonný riaditeľ nadviazal a udržiaval kontakt s Európskym parlamentom a zabezpečil pravidelné rozhovory v príslušných výboroch tohto orgánu. Tento pozmeňujúci a doplňujúci návrh sa nezahrnul do spoločnej pozície. Komisia vyhlásila, že by v zásade mohla prijať pozmeňujúce a doplňujúce návrhy 277 a 278 , ktorými sa posilňuje úloha Európskeho parlamentu v procese výberu výkonného riaditeľa. Tieto pozmeňujúce a doplňujúce návrhy sa nezahrnuli do spoločnej pozície. Komisia vyhlásila, že by v plnom rozsahu mohla prijať pozmeňujúci a doplňujúci návrh 276 , ktorým sa ustanovuje, že po prijatí súhrnnej správy a programov predstavenstvom ich výkonný riaditeľ postúpi Európskemu parlamentu, Rade, Komisii a členským štátom a zabezpečí ich uverejnenie. Tento pozmeňujúci a doplňujúci návrh sa nezahrnul do spoločnej pozície. Komisia vyhlásila, že by v plnom rozsahu mohla prijať pozmeňujúci a doplňujúci návrh 292 , ktorým sa stanovuje, že zamestnanci agentúry podliehajú Služobnému poriadku úradníkov Európskych spoločenstiev a podmienkam zamestnávania ostatných zamestnancov Európskych spoločenstiev stanovených nariadením Rady (EHS, Euratom, ESUO) č. 259/68 naposledy zmeneným a doplneným nariadením Rady (ES, Euratom) č. 723/2004. Tento pozmeňujúci a doplňujúci návrh sa nezahrnul do spoločnej pozície. Komisia vyhlásila, že by v plnom rozsahu mohla prijať tieto pozmeňujúce a doplňujúce návrhy: Pozmeňujúci a doplňujúci návrh 368 , ktorým sa počas predregistrácie vyžadujú informácie o určených použitiach, aspoň o príslušných kategóriách použitia a vystavenia, sa neprevzal do spoločnej pozície. Pozmeňujúci a doplňujúci návrh 370 , ktorým sa umožňuje žiadateľom o predregistráciu, ktorí sa nepredregistrovali do 18 mesiacov, aby naďalej vychádzali zo zavedených termínov, ak využijú ďalších 6 mesiacov stanovených pozmeňujúcim a doplňujúcim návrhom 369/rev, sa neprevzal do spoločnej pozície. Pozmeňujúci a doplňujúci návrh 374 , ktorým sa vyžaduje registrácia možných PBT a vPvB, ak sú vyrábané alebo dovážané v množstve 1 alebo viac ton ročne vo forme látok, ktoré sú klasifikované ako N: R50-53 sa neprevzal do spoločnej pozície. Pozmeňujúcim a doplňujúcim návrhom 379 sa vyžaduje spoločné využívanie údajov o zvieratách a údajov, ktoré sa netýkajú zvierat, s vynechaných údajmi, ktoré agentúra môže na požiadanie posúdiť, a tento návrh sa neprevzal do spoločnej pozície. Komisia vyhlásila, že by mohla prijať pozmeňujúci a doplňujúci návrh 383 , ktorým sa obdobie ochrany údajov predlžuje na 15 rokov, a v plnom rozsahu prijať pozmeňujúci a doplňujúci návrh Parlamentu 130 , ktorý sa vzťahuje na 10 ročnú ochranu údajov. Rada sa podľa návrhu Komisie rozhodla udržať 10 ročnú ochranu údajov. Pozmeňujúcim a doplňujúcim návrhom 385 sa v článku 25 ods. 1 predlžuje obdobie, počas ktorého sa musia predchádzajúci registrujúci požiadať o spoločné využívanie údajov, z 10 na 15 rokov a tento návrh sa neprevzal do spoločnej pozície. Pozmeňujúcim a doplňujúcim návrhom 393 sa určuje, že v prípade látky potenciálne karcinogénnej a mutagénnej by mali vykonať ďalšie vhodné skúšky na mutagénnosť. Takéto skúšky sa nemusia vykonať, ak sa uviedli a odporučili vhodné opatrenia na riadenie rizika. Tento pozmeňujúci a doplňujúci návrh sa nezahrnul do spoločnej pozície. Pozmeňujúci a doplňujúci návrh 399 , ktorým sa zavádza alternatíva vykonania štúdie in vitro na mikrojadrách namiesto in vitro štúdie cytogenicity, sa nezahrnuli do spoločnej pozície. Komisia vyhlásila, že by v zásade mohla prijať pozmeňujúce a doplňujúce návrhy 121, 186, 204, 220, 248, 286 a 300 , ktoré sa nezahrnuli do spoločnej pozície. Komisia vyhlásila, že by v zásade a čiastočne mohla prijať pozmeňujúce a doplňujúce návrhy 194 a 290 , ktoré sa nezahrnuli do spoločnej pozície. 3.2.3. Pozmeňujúce a doplňujúce návrhy Parlamentu neprijaté Komisiou, alebo v prípade ktorých sa Komisia zdržala vyjadrenia svojej pozície 3.2.3.1. Pozmeňujúce a doplňujúce návrhy Parlamentu neprijaté Komisiou, a ktoré sa zapracovali do spoločnej pozície. Týkajúce sa odôvodnení Pozmeňujúcim a doplňujúcim návrhom 3 sa k cieľom REACH dopĺňa zabezpečenie schopnosti inovácie a konkurencieschopnosť a vyhlasuje potreba vykonávania REACH v súlade s predpismi WTO. Tento návrh sa v zásade zahrnul do odôvodnenia 3. Pozmeňujúci a doplňujúci návrh 7 , ktorým sa vyjasňuje, že jedným z dôvodov zavedenia REACH bola nedostatočná ochrana verejného zdravia a životného prostredia, sa v zásade zahrnul do odôvodnenia 9. V pozmeňujúcom a doplňujúcom návrhu 22 sa uvádza, že MSP by sa malo pomáhať pri plnení požiadaviek REACH, a v zásade sa tento návrh zahrnul do odôvodnenia 35. Pozmeňujúci a doplňujúci návrh 44 , podľa ktorého má agentúra zohrávať ústrednú úlohu pri koordinácii komunikácie týkajúcej sa nariadenia REACH, sa v zásade zahrnul do odôvodnenia 84. Týkajúce sa normatívneho textu Pozmeňujúci a doplňujúci návrh 69 , ktorým sa mení vymedzenie pojmu polymér, sa v zásade prevzal do spoločnej pozície. Pozmeňujúci a doplňujúci návrh 99 , ktorým sa umožňuje registrujúcemu požiadať o to, aby sa určité časti jeho dokumentácie uchovávali ako dôverné, sa v zásade prevzal do spoločnej pozície v článku 9 písm. a) bode (xi), článku 76 ods. 2 písm. d) a článku 118 ods. 2. Pozmeňujúcim a doplňujúcim návrhom 134 prijatým spolu s pozmeňujúcimi a doplňujúcimi návrhmi 358 a 136 sa ustanovili kritériá spoločného znášania nákladov v prípade nezavedených látok a tento návrh sa v zásade a čiastočne prevzal do spoločnej pozície, čím sa znášanie nákladov bude vykonávať na spravodlivom základe. Pozmeňujúci a doplňujúci návrh 137 , ktorým sa vypúšťa článok 26 ods. 1 písm. d), sa v plnom rozsahu prevzal do spoločnej pozície. Pozmeňujúci a doplňujúci návrh 151 , ktorým sa vyžaduje, aby sa potenciálnemu registrujúcemu zabránilo v registrácii, ak neposkytne štúdiu, ktorú má k dispozícii, sa v zásade prevzal do spoločnej pozície. Pozmeňujúci a doplňujúci návrh 153 , ktorým sa vyžaduje, aby v prípade, že vlastník štúdie neposkytne túto štúdiu agentúre, sa nemohol zaregistrovať, sa v zásade zahrnul v článku 30 ods. 3. Pozmeňujúci a doplňujúci návrh 154 , ktorým sa v článku 28 ods. 2 rušia odkazy týkajúce sa „stavovcov“, sa v plnom rozsahu prevzal do spoločnej pozície. Pozmeňujúci a doplňujúci návrh 162 , ktorým sa od Komisie vyžaduje, aby vypracovala usmernenia určujúce minimálne požiadavky na kartu bezpečnostných údajov, sa v zásade zapracoval do článku 76 ods. 2 písm. f). Pozmeňujúci a doplňujúci návrh 164 , ktorým sa umožňuje, aby sa informácie vyžadované podľa článku 30 oznamovali v elektronickej, ako aj tlačenej podobe, a v plnom rozsahu prevzal do spoločnej pozície. Pozmeňujúce a doplňujúce návrhy 166 a 366 , v prípade ktorých sa Komisia zdržala vyjadrenia svojej pozície a ktorými sa vyžadujú informácie o látkach vo výrobkoch, sa v zásade prevzal do spoločnej pozície v článku 32 ods. 4. Pozmeňujúce a doplňujúce návrhy 178 a 729 , v prípade ktorých sa Komisia zdržala vyjadrenia svojej pozície a ktorými sa v úvode článku 39 ods. 2 odkaz na „príslušný orgán“ nahrádza odkazom na „agentúru“, sa čiastočne prevzali do spoločnej pozície. V pozmeňujúcom a doplňujúcom návrhu 174 sa uvádza, že všetka komunikácia medzi registrujúcim a agentúrou sa umožní v každom jazyku, ktorý si žiadateľ zvolí, a tento návrh sa v zásade prevzal do spoločnej pozície v článku 103. Pozmeňujúce a doplňujúce návrhy 179 a 730 , v prípade ktorých sa Komisia zdržala vyjadrenia svojej pozície, ktorými sa odkazy na „príslušný orgán“ nahrádzajú odkazmi na „agentúru“ a ktorými sa od agentúry vyžaduje, aby pripravila návrh rozhodnutia do 12 mesiacov od chvíle, keď sa látka zahrnula do ročného plánu hodnotenia obsahujúceho najmenej 5 % prijatej dokumentácie, sa v zásade prevzal do spoločnej pozície v článku 40 ods. 3 a 5. Pozmeňujúci a doplňujúci návrh 182 , ktorým sa od agentúry vyžaduje, aby každoročne vypracovala správu o hodnotení dokumentácie vrátane odporúčaní budúcim registrujúcim, sa v zásade prevzal do spoločnej pozície v článku 52 Pozmeňujúci a doplňujúci návrh 189 , ktorým sa stanovuje lehota 2 rokov na splnenie informačných požiadaviek vzťahujúcich sa na preskúmanie návrhov testovania, sa čiastočne prevzal do spoločnej pozície v článku 39 ods. 2. Pozmeňujúcim a doplňujúcim návrhom 206 sa v článku 49 ods. 1 členský štát mení na agentúru spolu s následnými zmenami a uskutočňujú zmeny vzťahujúce sa na využívanie vnútroštátnych orgánov pri hodnotení. Prvá časť sa zapracovala do spoločnej pozície. Pozmeňujúci a doplňujúci návrh 214 , ktorým sa mení a dopĺňa cieľ schvaľovania tak, aby sa látky vzbudzujúce veľké znepokojenie napokon nahradili náhradami a aby sa zabezpečilo, že ak neexistuje žiadna náhrada a sociálno-ekonomický prínos prevyšuje riziká, sa uvedená látka kontrolovala, sa čiastočne prevzal do spoločnej pozície v článku 54. Pozmeňujúcim a doplňujúcim návrhom 216 sa vyjasňuje, že látky uvádzané v prílohe XIIIa musia byť zahrnuté bez toho, aby boli dotknuté existujúce alebo budúce obmedzenia, a tento návrh sa čiastočne a v zásade prevzal do spoločnej pozície v článku 57. Pozmeňujúcimi a doplňujúcimi návrhmi 219 a 223 sa uvádzajú technické zmeny v súlade s konceptom existencie dvoch oddelených príloh v rámci systému schvaľovania. Uvedené návrhy sa v zásade prevzali do spoločnej pozície v článku 58. Pozmeňujúci a doplňujúci návrh 226 , ktorým sa umožňuje obmedzenie týkajúce sa schvaľovanej látky v prípade, ak sa agentúre predložia nové vedecké informácie, sa v zásade prevzal do spoločnej pozície v článku 57 ods. 5 a 6. Pozmeňujúci a doplňujúci návrh 227 , ktorým sa vypúšťajú písm. d), e) a f) z názvu článku 56, sa v plnom rozsahu prevzal do spoločnej pozície. Pozmeňujúcim a doplňujúcim návrhom 229 sa upravuje postup zaraďovania látok do prílohy XIII(b) a splnomocňuje Komisia rozhodnúť v prípadoch, v ktorých výbor členských štátov nemôže dosiahnuť kvalifikovanú väčšinu. Uvedený návrh sa v zásade a čiastočne prevzal do spoločnej pozície. Pozmeňujúcim a doplňujúcim návrhom 237 sa upravuje postup pri prieskume schvaľovania s cieľom zohľadniť zmeny uvedené v článku 57 a tento návrh sa čiastočne prevzal do spoločnej pozície. Pozmeňujúci a doplňujúci návrh 241 , ktorým sa vyžaduje aby socio-ekonomická analýza a analýza náhrad vždy tvorili súčasť žiadosti o schválenie, sa čiastočne prevzal do spoločnej pozície v článku 61 ods. 4 písm. e). Pozmeňujúcim a doplňujúcim návrhom 242 sa upravujú ustanovenia o ďalších žiadostiach o schválenie s cieľom zohľadniť zmeny uvedené v článku 59 a tento návrh sa v zásade prevzal do spoločnej pozície. Pozmeňujúci a doplňujúci návrh 243 , ktorým sa umožňuje, aby socio-ekonomický výbor žiadal o analýzu náhrad, sa v zásade prevzal do spoločnej pozície v článku 63 ods. 3. Pozmeňujúci a doplňujúci návrh 247 prijatý v spojení s pozmeňujúcim a doplňujúcim návrhom 985, ktorým sa mení 1 tonový limit pre PPORD na množstvo nevyhnutné pre PPORD, sa čiastočne a v zásade prevzal do spoločnej pozície. Pozmeňujúci a doplňujúci návrh 260 prijatý v spojení s pozmeňujúcimi a doplňujúcimi návrhmi 261, 796 a 263 , ktorými sa do opisu úloh agentúry zavádza množstvo redakčných a pozičných zmien, sa v zásade prevzal do spoločnej pozície. Pozmeňujúcim a doplňujúcim návrhom 266 sa vyžaduje viacročný plán hodnotenia látky a tento návrh sa v zásade prevzal do spoločnej pozície v článku 77 a od predstavenstva sa vyžaduje, aby navrhli viacročný plán pre prácu agentúry. Pozmeňujúcim a doplňujúcim návrhom 304 sa vyjasňuje, že dôvernosť informácie o väzbe medzi výrobcom a jeho následným užívateľom zahŕňa obidva smery dodávateľského reťazca a všetky zúčastnené strany, a tento návrh sa prevzal do spoločnej pozície. Pozmeňujúci a doplňujúci návrh 305 , ktorým sa od agentúry vyžaduje vypracovanie usmernení o spôsobe informovania širokej verejnosti o rizikách vyplývajúcich z látok, sa v zásade prevzal do spoločnej pozície v článku 122. Pozmeňujúci a doplňujúci návrh 307 prijatý s pozmeňujúcim a doplňujúcim návrhom 816 , ktorým sa od agentúry vyžaduje vypracovanie usmernení o spôsobe, akým budú členské štáty viesť systém úradných kontrol, sa čiastočne a v zásade prevzal do spoločnej pozície v článku 76 ods. 4. Pozmeňujúci a doplňujúci návrh 309 , ktorým sa umožňuje členským štátom zachovať alebo zavádzať prísnejšie opatrenia na ochranu zdravia pri práci, sa v zásade prevzal do spoločnej pozície v článku 127 ods. 2. Komisia v plnom rozsahu podporuje uvedené zmeny v spoločnej pozícii. 3.2.3.2. Pozmeňujúce a doplňujúce návrhy Parlamentu neprijaté Komisiou, a ktoré sa nezapracovali do spoločnej pozície. Komisia neprijala pozmeňujúce a doplňujúce návrhy 1 , 2 , 5 , 6 , 9 , 12 , 13 , 15 , 17 , 23 , 24 , 25 , 27 , 28 , 29 , 30 , 31 , 32 , 33 , 35 , 37 , 38 , 42 , 43 , 45 , 46 , 47 , 51 , 52 , 54 , 55 , 56 , 57 , 58 , 66, 70, 71, 75, 77, 80, 82, 90, 96, 106, 109, 110, 112, 113, 114, 118, 129, 135, 138, 143, 150, 155, 156, 168, 169, 170, 173, 177, 212, 218, 222, 224, 225, 228, 230, 231, 232, 233, 234, 238, 239, 240, 244, 245, 246, 251, 252, 253, 254, 255, 256, 257, 262, 264, 267, 269, 271, 272, 275, 279, 280, 281, 282, 283, 284, 287, 288, 289, 295, 296, 298, 311, 312, 313, 314, 315, 316, 318, 319, 320, 321, 328, 329, 337 a 351 a tieto pozmeňujúce a doplňujúce návrhy sa nezahrnuli do spoločnej pozície. 3.2.3.3. Pozmeňujúce a doplňujúce návrhy Parlamentu, v prípade ktorých sa Komisia zdržala vyjadrenia svojej pozície a ktoré sa zapracovali do spoločnej pozície. Týkajúce sa odôvodnení Pozmeňujúcim a doplňujúcim návrhom 417 sa objasňuje, že s cieľom znížiť náklady by nariadenie o REACH malo byť v súlade s iniciatívami Strategického prístupu k medzinárodnému hospodáreniu s chemickými látkami (SAICM – Strategic Approach to International Chemicals Management), OECD a Medzinárodnej rady chemických asociácií (ICCA – International Council of Chemicals Associations), a tento návrh sa čiastočne zahrnul do odôvodnení 6 a 97. Pozmeňujúci a doplňujúci návrh 363 , ktorým sa členské štáty vyzývajú, aby prijali opatrenia na poskytovanie osobitnej pomoci pre MSP týkajúce sa uskutočňovania testov, sa v zásade zahrnul do odôvodnenia 8. Týkajúce sa normatívneho textu Pozmeňujúci a doplňujúci návrh 362 , ktorým sa od členských štátov vyžaduje, aby prijali opatrenia na podporu podnikov pri vykonávaní nariadenia, sa v zásade prevzal v článku 123 spoločnej pozície. Pozmeňujúci a doplňujúci návrh 418 , ktorým sa od agentúry vyžaduje, aby presadzovala medzinárodnú prijateľnosť noriem REACH a brala plne do úvahy existujúce normy vypracované inými medzinárodnými inštitúciami, sa v zásade prevzali do spoločnej pozície v odôvodnení 97. Prvá časť pozmeňujúceho a doplňujúceho návrhu 436 , v ktorej sa uvádza možnosť zaviesť „kategórie použitia a vystavenia“ v rámci prípravy na posudzovanie vystavenia, sa prevzala do spoločnej pozície, zatiaľ čo druhá časť, ktorou sa rozširuje 1 tonový prah množstva na určené použitia výrobcu alebo dovozcu, sa nezahrnula. Pozmeňujúcimi a doplňujúcimi návrhmi 466 rev a 467 rev , ktorým sa uskutočňujú zmeny umiestnenia výnimiek v texte, sa čiastočne a v zásade prevzal do spoločnej pozície v článku 2 ods. 5 a 7. Pozmeňujúci a doplňujúci návrh 468 rev , ktorým sa dopĺňa výnimka z registrácie, sa v plnom rozsahu prevzal do spoločnej pozície. Pozmeňujúci a doplňujúci návrh 470 rev , ktorým sa z hlavy schvaľovanie vypúšťa odkaz na výnimku pre odpad, sa prevzal do spoločnej pozície. Prvá časť pozmeňujúceho a doplňujúceho návrhu 471 rev , ktorou sa výnimky presúvajú z hlavy schvaľovanie do hlavy rozsah, sa prevzala do spoločnej pozície, zatiaľ čo sa druhá časť nezapracovala. Pozmeňujúci a doplňujúci návrh 469 rev , ktorým sa vypúšťa článok 8 o biocídnych látkach a výrobkoch na ochranu rastlín považovaných za zaregistrované, sa čiastočne prevzal do spoločnej pozície. Pozmeňujúce a doplňujúce návrhy 566 , 567 , 568 , 571 , 572, 573 a 574 , ktorými sa udržiavajú príslušné ustanovenia Spoločenstva o perzistentných organických znečisťujúcich látkach spolu v rámci nariadenia (ES) 850/2004/ES, ktorým sa vykonáva Štokholmský dohovor o perzistentných organických znečisťujúcich látkach, sa v plnom rozsahu prevzali do spoločnej pozície. Pozmeňujúcim a doplňujúcim návrhom 569 , ktorým sa vypúšťa článok 64 ods. 2 sa v plnom rozsahu zapracoval do spoločnej pozície. V pozmeňujúcom a doplňujúcom návrhu 570 sa uvádza, že obmedzovacie postupy sa uplatňujú bez toho, aby bolo dotknuté nariadenie (ES) 850/2004/ES, a tento návrh sa v zásade prevzal do spoločnej pozície v článku 2 ods. 2. Pozmeňujúci a doplňujúci návrh 719, ktorým sa ustanovuje, že následní užívatelia môžu agentúre predložiť informácie priamo, aby pomohli pri príprave registrácie, sa v zásade prevzal do spoločnej pozície v článku 28 ods. 6. Pozmeňujúci a doplňujúci návrh 733 , ktorým sa v článku 42 ods. 3 nahrádzajú odkazy na „príslušný orgán“ odkazmi na „agentúru“, sa v plnom rozsahu prevzal do spoločnej pozície. Pozmeňujúci a doplňujúci návrh 734 prijatý s pozmeňujúcim a doplňujúcim návrhom 188 , ktorým sa vyžaduje, aby sa zoznam dokumentácie na registráciu posudzovanej vzhľadom na návrhy skúšok alebo kontrolovanej, pokiaľ ide o súlad, sprístupnil členským štátom, sa v plnom rozsahu prevzal do spoločnej pozície v článku 40 ods. 2 a článku 41 ods. 4. Pozmeňujúce a doplňujúce návrhy 744, 745 a 746 , ktorými sa v článku 48 odkazy na „príslušný orgán“ nahrádzajú odkazmi na „agentúru“ a ktorými sa zavádza pojem prestať „s definitívnou platnosťou“, sa čiastočne prevzali do spoločnej pozície. Pozmeňujúcim a doplňujúcim návrhom 789 sa od agentúry vyžaduje, aby na svojej internetovej stránke okamžite oznámila, že členský štát alebo Komisia zamýšľajú začať obmedzovací proces a informovala registrujúceho, ktorý príslušnú látku zaregistroval. Tento návrh sa v plnom rozsahu prevzal do spoločnej pozície. Pozmeňujúcim a doplňujúcim návrhom 801 prijatým s pozmeňujúcim a doplňujúcim návrhom 274 sa výkonnému riaditeľovi udeľuje úloha uzatvárať zmluvy s vnútroštátnymi inštitúciami a prijímať návrhy pracovných plánov a definitívne pracovné plány hodnotenia látok. Uvedený návrh sa čiastočne a v zásade prevzal do spoločnej pozície v článku 43. Pozmeňujúcim a doplňujúcim návrhom 814 sa vypúšťa článok 116 ods. 2 písm. c) a tento návrh sa v plnom rozsahu prevzal do spoločnej pozície, čím sa však zavedením nového ustanovenia v článku 117 ods. 2 zdôrazňuje dôverný charakter údajov o presnej hmotnosti. V pozmeňujúcom a doplňujúcom návrhu 822 sa uvádza, že kým výkonný riaditeľ nepreberie svoje povinnosti, môže Komisia v mene agentúry a s využitím rozpočtu určeného pre agentúru vymenúvať zamestnancov a uzatvárať zmluvy, tento návrh sa prevzal do článku 133 ods. 2 spoločnej pozície. Týkajúce sa príloh Pozmeňujúci a doplňujúci návrh 475 rev , ktorým sa dopĺňa výnimka z registrácie buničiny, kyslíka, neónu, hélia a xenónu, popri iných zmenách, sa čiastočne prevzal do spoločnej pozície v prílohách IV a V. Pozmeňujúce a doplňujúce návrhy 477rev , 478rev a 660 , ktorými sa niekoľko látok vyníma z ustanovení o registrácii, sa čiastočne prevzali do spoločnej pozície v prílohe V. V pozmeňujúcom a doplňujúcom návrhu 865 sa v prílohe XI uvádza, že posudzovanie chemickej bezpečnosti vykonané následným užívateľom sa uskutoční pre jeho vlastné použitia a len pre určené použitia v množstvách 1 tony alebo vyšších ročne, tento návrh sa v zásade prevzal do článku 36 spoločnej pozície. Komisia podporuje tieto zmeny v spoločnej pozícii, ako aj príslušné zmeny a doplnenia. 3.2.3.4. Pozmeňujúce a doplňujúce návrhy Parlamentu, v prípade ktorých sa Komisia zdržala vyjadrenia svojej pozície a ktoré sa nezapracovali do spoločnej pozície. Komisia sa zdržala vyjadrenia svojej pozície v prípade pozmeňujúcich a doplňujúcich návrhov 416, 424, 361, 364, 479 rev, 352, 433, 434, 435, 673, 676, 584, 593, 594, 595, 596, 575 rev, 600, 549, 615, 422, 960, 365, 726, 795, 360, 1037, 472 rev, 473 rev, 808, 817, 818, 474 rev, 823, 831, 965, 966 a 743/1 a tieto pozmeňujúce a doplňujúce návrhy sa nezahrnuli do spoločnej pozície. Komisia tieto zmeny a doplnenia zamieta. 3.2.4. Dodatočné zmeny zmeneného a doplneného návrhu (REACH) vykonané Radou Článok 10 sa zmenil a doplnil s cieľom zaviesť pre registrujúceho požiadavku oznámiť, ktoré informácie preskúmal posudzovateľ na účely posudzovania kvality. Článok 40 sa zmenil s cieľom umožniť ktorejkoľvek tretej strane, aby predkladala informácie o látkach, ktoré sa nachádzajú na zozname predregistrovaných látok, čo agentúra môže zohľadniť, najmä pri výbere dokumentácie na kontrolu súladu. Článok 59 sa zmenil a doplnil s cieľom ujasniť, že látky, ktoré spĺňajú kritériá článku 56 písm. a), b), c) a f), u ktorých nie je možné určiť prah v súlade s oddielom 6.4 prílohy I a látky, ktoré spĺňajú kritériá článku 56 písm. d) a e) sa vylučujú z možnosti udeliť schválenia na základe „primeranej kontroly“. Článok 117 sa zmenil s cieľom lepšie vyjadrovať účinok nariadenia (ES) č. 1049/2001 a vyžadovať od správnej rady agentúry, aby prijala praktické opatrenia na jeho vykonávanie. Predchádzajúci zoznam vždy dôverných informácií sa pre lepší súlad s Aarhuským dohovorom presunul do článku 117 a ujasnilo sa, že by sa to zvyčajne považovalo za porušenie ochrany obchodných záujmov dotknutej osoby. Článok 118 bol rozdelený na informácie, ktoré sa uverejnili na internetových stránkach a na tie položky (stupeň čistoty, hmotnostné pásmo, v ktorom bola látka zaregistrovaná, zhrnutia štúdií a zhrnutia rozsiahlych štúdií), ktoré by registrujúci mohli označiť za dôverné a predložiť odôvodnenie, ktoré by agentúra posudzovala. Článok 123 sa zmenil a doplnil s cieľom vyžadovať od príslušných orgánov predkladanie dostupných informácií o látkach zaregistrovaných v súlade s článkom 11 ods. 1, ktorých dokumentácie neobsahujú úplné informácie uvedené v prílohe V, najmä v prípade, ak sa prostredníctvom vynucovacích a monitorovacích činností nezistilo možné riziko. Článok 137 sa zmenil a doplnil, aby zahrnul prílohu I do zoznamu príloh, ktoré má Komisia preskúmať do 12 mesiacov po nadobudnutí účinnosti nariadenia s cieľom navrhnúť zmeny a doplnenia na určenie úrovní „primeranej kontroly“ karcinogénnych a mutagénnych látok pod prahovou hodnotou. Prílohy I a XV sa zmenili a doplnili s cieľom zlepšiť jasnosť, konzistentnosť a funkčnosť. Komisia podporila tieto zmeny. 3.3. Podrobné pripomienky (smernica) 3.3.1. Pozmeňujúce a doplňujúce návrhy Parlamentu neprijaté Komisiou, alebo v prípade ktorých sa Komisia zdržala vyjadrenia svojej pozície. Komisia neprijala pozmeňujúce a doplňujúce návrhy 1, 2, 3, 4 a tieto pozmeňujúce a doplňujúce návrhy sa nezahrnuli do spoločnej pozície. 3.3.2. Dodatočné zmeny zmeneného a doplneného návrhu (REACH) vykonané Radou Článok 3 sa zmenil a doplnil s cieľom zosúladiť zrušenie príslušných článkov smernice 67/548/EHS s prechodnými opatreniami v hlave XIV nariadenia o REACH. 4. ZÁVER Pri hodnotení prvého čítania nariadenia o REACH v Parlamente a spoločnej pozície Rady vzala Komisia do úvahy podstatné zblíženie názorov obidvoch inštitúcií rozhodovacieho procesu, pokiaľ ide o hlavné prvky. Okrem toho je potrebné ukončiť veľmi zložitú diskusiu o nariadení REACH, v ktorom sa podľa Komisie dospelo k vhodnej rovnováhe. Táto rovnováha sa týka najmä bezpochyby najzložitejších a najkritickejších oblastí nariadenia o REACH, menovite registrácie a schvaľovania, a to zníženia ekonomických dôsledkov registrácie látok v malom objeme a zvýšenia úlohy substitúcie v procese schvaľovania. Komisia verí, že Rada našla správnu rovnováhu medzi týmito dvoma oblasťami, ktorá by sa nemala narušiť. Pokiaľ ide o ďalšie dôležité aspekty, ako je rozsah pôsobnosti, Rada odpovedala na obavy Parlamentu stanovením lepších výnimiek z povinnosti registrácie a vyžadovaním preskúmania príloh upravujúcich tieto výnimky do 12 mesiacov od nadobudnutia účinnosti uvedeného nariadenia. Pokiaľ ide o hodnotenie, Rada vyjadrila podobný názor ako Parlament tým, že podstatne zvýšila úlohu agentúry. Komisia verí, že postoj Rady, pokiaľ ide o prístup k informáciám a zachovávanie dôvernosti, je takisto v súlade s úmyslami Parlamentu a vytvára správnu rovnováhu. Komisia pri hodnotení spoločnej pozície k smernici vzala do úvahy, že spoločnou pozíciou sa zamietli pozmeňujúce a doplňujúce návrhy Parlamentu k smernici, ako aj zmeny uskutočnené na zosúladenie prechodných opatrení s opatreniami v REACH. Komisia v plnom rozsahu podporuje spoločnú pozíciu k nariadeniu o REACH, ktoré považuje za rozumný základ na dosiahnutie dohody v prípade tohto kľúčového právneho predpisu. Komisia vyzýva Parlament a Radu, aby uľahčili skoré prijatie nariadenia a smernice, čo umožní členským štátom, Komisii a zainteresovaným podnikom zamerať svoje úsilie na podstatné úlohy týkajúce sa prípravy a vykonávania požiadaviek. PRÍLOHA I Spoločné vyhlásenie Rady a Komisie o agentúre „Rada a Komisia si uvedomujú kľúčovú úlohu Európskej chemickej agentúry v procese vykonávania budúceho nariadenia o REACH. Uznávajú takisto, že agentúra musí byť funkčná pred začatím uplatňovania ústredných postupov REACH, ako sú registrácia a schvaľovanie. Rada víta prípravné práce Komisie, pokiaľ ide o podporu pri zriaďovaní agentúry. Berie na vedomie prianie Komisie, aby sa členské štáty zaviazali podniknúť kroky potrebné na zriadenie agentúry a umožnenie jej funkčnosti do 12 mesiacov od nadobudnutia účinnosti nariadenia o REACH. Komisia oznámila členským štátom, že dodržanie uvedeného časového rámca je možné len ak Rada, členské štáty a Komisia uskutočnia tieto akcie: a. určia členov predstavenstva, hneď ako sa spoluzákonodarcovia politicky dohodnú na zložení predstavenstva; b. oznámia mená členov budúceho predstavenstva po konečnom rozhodnutí o REACH, ale pred nadobudnutím účinnosti a oficiálne nominácie poskytnú hneď po nadobudnutí účinnosti REACH; c. zabezpečia, že nominovaní kandidáti súhlasia so sériou (4) stretnutí predstavenstva, ktoré sa môžu uskutočniť v prvých 3 mesiacoch od nadobudnutia účinnosti; d. dohodnú sa, že predstavenstvo by malo nominovať výkonného riaditeľa a účtovníka do uvedených 3 mesiacov; e. oznámia Komisii mená budúcich členov výboru založeného podľa článku 130 nariadenia o REACH po konečnom rozhodnutí o REACH a oficiálne nominácie uskutočnia pri nadobudnutí účinnosti REACH; f. včas určia kandidátov pre výbor členských štátov, výbor pre posudzovanie rizík, výbor pre sociálno-ekonomickú analýzu a fórum. Komisia zo svojej strany vyvinie čo najväčšie úsilie, aby čo najskôr uskutočnila tieto činnosti: a. nominuje dočasného riaditeľa s výhradne administratívnymi funkciami; b. zverejní oznámenia o voľných miestach a pripraví zoznam kandidátov na výkonného riaditeľa a účtovníka počas 6 mesačného obdobia medzi konečným rozhodnutím o REACH a nadobudnutím účinnosti; c. zverejní oznámenia o voľných miestach a pripraví zoznam kandidátov na členov odvolacej rady do 6 mesiacov po rozhodnutí výbor komitológie o požiadavkách; d. predbežne vyberie kandidátov na miesta dočasných pracovníkov agentúry, keďže dočasný riaditeľ môže potom zorganizovať výber s cieľom pripraviť rezervné zoznamy kandidátov; zoznamy by mali byť dostupné 6 mesiacov po nadobudnutí účinnosti; e. poskytne zamestnancov aspoň pre 10 výberových komisií; f. uskutoční nábor a zaškolí dočasných zamestnancov vrátane pridelených úradníkov a zmluvných zamestnancov najatých v roku 2006, ktorí budú slúžiť ako zahajovací tím a ako sekretariát predstavenstva a vykonávať iné nevyhnutné funkcie agentúry počas fáze realizácie; g. zabezpečí prípravu vykonávacích právnych predpisov nevyhnutných na prevádzkovanie agentúry, pokiaľ ide o odmeny a kvalifikáciu členov odvolacej rady h. zabezpečí prípravu návrhu vykonávacích pravidiel a postupov pre agentúru týkajúcich sa zamestnancov, financovania, poplatkov, odvolacej rady, vnútorného fungovania atď. pred tým, ako sa táto úloha počas fáze realizácie zverí agentúre; i. zabezpečí dostupnosť infraštruktúry, vrátane informačných systémov a softvéru; j. po konečnom rozhodnutí o nariadení, zabezpečí, aby sa v informačných systémoch a návrhu dokumentov technického usmernenia vykonali nevyhnutné zmeny. Rada a Komisia preto potvrdzujú svoj záväzok uskutočniť uvedené akcie s prihliadnutím na ich úlohy a povinnosti, aby tak zabezpečili včasné zriadenie agentúry.“ PRÍLOHA II Vyhlásenie Komisie o špeciálnych prípravkoch (vrátane zliatin) „Komisia v úzkej spolupráci s priemyselnými odvetviami, členskými štátmi a ostatnými príslušnými zainteresovanými stranami vypracuje usmernenia na plnenie požiadaviek vyplývajúcich z nariadenia REACH o prípravkoch (najmä vzhľadom na karty bezpečnostných údajov, ktoré zahŕňajú scenáre vystavenia) vrátane posúdenia látok, ktoré sa nachádzajú v špeciálnych prípravkoch, ako napríklad kovov v zliatinách. Komisia tak plne zohľadní prácu, ktorá sa vykoná v rámci vykonávacích projektov nariadenia REACH (RIP), a zahrnie potrebné usmernenia týkajúce sa tejto záležitosti do celkového balíka usmernení k nariadeniu REACH. Toto usmernenie by malo byť k dispozícii ešte pred nadobudnutím účinnosti nariadenia.“ Vyhlásenie Komisie o voľnom pohybe (článok 125 ods. 2) „Nariadenie v plnom rozsahu harmonizuje podmienky výroby, uvádzania na trh a používania látok, na ktoré sa vzťahuje, a to v bodoch, ktoré upravuje. Vzhľadom na uvedené body, zákonnosť výroby, uvádzania na trh a používania látok sa musí posudzovať výlučne so zreteľom na kritériá stanovené nariadením. V dôsledku toho budú môcť vnútroštátne orgány v budúcnosti obmedziť takéto operácie alebo im brániť len prostredníctvom: • opatrení prijatých v rámci článku 95 ods. 4 až 6; • opatrení prijatých v rámci stanovenom v článku 126 nariadenia.“ Vyhlásenie Komisie o článku 54 písm. f) „ Komisia v úzkej spolupráci s priemyselnými odvetviami, členskými štátmi a ostatnými príslušnými zainteresovanými stranami vypracuje usmernenia na ujasnenie spôsobu, akým sa má článok 54 písm. f), ktorý sa vzťahuje na látky vzbudzujúcej rovnaké znepokojenie ako látky uvádzané v článku 54 písm. a) až e), vykonávať. Komisia tak plne zohľadní prácu, ktorá sa vykoná v rámci vykonávacích projektov nariadenia REACH (RIP).“ [1] Ú. v. EÚ C 96, 21.4.2004, s. 24. [2] Ú. v. EÚ C 112, 30.4.2004, s. 92. [3] Ú. v. EÚ C 164, 5.7.2005, s. 78. [4] Fiche suite a donner. [5] Pracovný dokument Rady 317/05. [6] Tlačová správa Rady č. 15168/05 z 13. decembra 2005. [7] KOM(2003)644, konečné znenie